Talba għall-ħarsien mill-ħażen Salm ta' David. Lilek, Mulej, insejjaħ; fittex għinni! Isma' leħni, jiena u nsejjaħlek. Ikun it-talb tiegħi bħal inċens quddiemek ; ikunu idejja merfugħa 'l fuq bħas-sagrifiċċju filgħaxija. Qegħedli, Mulej, ilġiem fuq fommi, agħmilli l-għassa ma' bieb xufftejja. Tħallix li qalbi ddur lejn ħwejjeġ ħżiena biex jiena nagħmel dak li hu ħażin; tħallix li nissieħeb ma' nies ħżiena, u anqas induq l-ikel bnin tagħhom. Ħa jsawwatni l-ġust u jċanfarni, għax dan jagħmlu mqanqal mit-tjieba. Imma żejt il-midneb ma jidliklix rasi; jien nibqa' nitlob kontra ħżunithom. Fuq il-blat jitwaddbu l-kapijiet tagħhom; imbagħad jitgħallmu li sabiħ hu kliemi. Bħall-frak u l-laqx mal-art imxerred, hekk jitferrex għadamhom f'daħlet qiegħ l-art. Imma lejk, Mulej Sidi, jiena ndawwar għajnejja, fik nistkenn, la tħallinix nintrema. Ħarisni mix-xibka li firxu għalija, min-nassa ta' dawk li jagħmlu l-ħażen. Ħa jaqgħu l-ħżiena fix-xbiek tagħhom, waqt li jiena waħdi neħlisha.